ไทยพาณิชย์รุกสินเชื่อรถเก่า
ไทยพาณิชย์รุกสินเชื่อรถยนต์มือสอง-รถแลกเงิน ชี้รายได้สูงกว่ารถใหม่ ตั้งเป้ากำไรธุรกิจนี้โต 20%
3 พ.ค. 2559

ไทยพาณิชย์รุกสินเชื่อรถยนต์มือสอง-รถแลกเงิน ชี้รายได้สูงกว่ารถใหม่ ตั้งเป้ากำไรธุรกิจนี้โต 20%
นายณรงค์ ศรีจักรินทร์ รองผู้จัดการใหญ่ ธนาคารไทยพาณิชย์ เปิดเผยว่า ทิศทางธุรกิจสินเชื่อรถยนต์ปีนี้ มุ่งเน้นการเติบโตของรายได้และกำไรมากกว่าการเติบโตของสินเชื่อ โดยธนาคารตั้งเป้าหมายกำไรเติบโต 20% จากปีที่แล้ว จากการมุ่งเน้นสินเชื่อรถยนต์มือสอง และสินเชื่อรถแลกเงินมายคาร์มายแคช ที่มีผลตอบแทนสูง ประกอบกับมีรายได้ค่าธรรมเนียมจากการขายพ่วงประกันภัยรถยนต์เข้ามาเสริม
ทั้งนี้ ตลาดมีความต้องการสินเชื่อรถยนต์มือสองและมายคาร์มายแคชมากขึ้น เนื่องจากกำลังซื้ออ่อนแอลง คนจึงนิยมซื้อรถมือสอง อีกทั้งธุรกิจหรือรายย่อยที่มีรถยนต์ที่ต้องการสภาพคล่องเพิ่ม สามารถใช้รถยนต์เป็นเครื่องมือ ส่วนสินเชื่อรถยนต์ใหม่ค่อนข้างทรงตัวจากยอดขายรถยนต์ใหม่ชะลอตัวลงตามสภาพเศรษฐกิจ
อย่างไรก็ดี ขณะนี้เริ่มเห็นการแข่งขันสูงในตลาดรถยนต์มือสองแล้ว หลังจากราคาเริ่มทรงตัว ไม่ร่วงลงแรงอย่าง 2 ปีที่ผ่านมา ที่ได้รับผลกระทบจากมาตรการคืนภาษีรถยนต์คันแรก โดยธนาคารจะทำงานร่วมกับเต็นท์รถยนต์มือสองอย่างใกล้ชิดมากขึ้นในการรุกสินเชื่อทั้งสองประเภท
สำหรับแผนกลยุทธ์ดังกล่าว คาดว่าจะส่งผลให้สัดส่วนพอร์ตเปลี่ยนไปเล็กน้อยจากสิ้นปีที่แล้ว โดยสินเชื่อรถยนต์มือสองสัดส่วนเพิ่มเป็น 30% จากเดิม 25% สินเชื่อมายคาร์มายแคช เพิ่มเป็น 20% จาก 17% ส่วนสินเชื่อรถยนต์ใหม่ สัดส่วนอาจลดลงมาอยู่ที่ 50% จากเดิม 58%
ขณะเดียวกัน ธนาคารยังยึดแนวทางควบคุมคุณภาพหนี้ที่ดี โดยแนวโน้มหนี้ที่ไม่ก่อให้เกิดรายได้ (เอ็นพีแอล) สินเชื่อรถยนต์เริ่มดีขึ้น หลังจากปรับปรุงพอร์ตสินเชื่อรถยนต์ในช่วง 2 ปีที่ผ่านมา แต่ยอมรับว่าปีนี้เอ็นพีแอลจะขยับขึ้นเล็กน้อย จากเศรษฐกิจที่ฟื้นตัวช้า แต่ธนาคารจะพยายามควบคุมเอ็นพีแอลสิ้นปีให้อยู่ที่ 2.1% จาก 2.2% ในสิ้นปีที่แล้ว
“แนวโน้มเอ็นพีแอลดีขึ้น โดยไตรมาสแรกอยู่ที่ 1.9% แต่เศรษฐกิจแบบนี้เอ็นพีแอลอาจจะกระตุกขึ้นได้บ้าง ก็จะพยายามคุมให้อยู่ในเป้าหมาย แม้ว่าเราจะจับตลาดรถยนต์มือสองมากขึ้น ความเสี่ยงสูงขึ้นก็จริง แต่ผลตอบแทนก็สูงขึ้นด้วย” นายณรงค์ กล่าว
นอกจากนี้ คาดว่าปีนี้ยอดคงค้างสินเชื่อรถยนต์จะทรงตัว 1.7 แสนล้านบาท ใกล้เคียงกับปีที่แล้ว โดยตั้งเป้าปล่อยสินเชื่อใหม่ทั้งปี 7 หมื่นล้านบาท ขณะที่การชำระคืนหนี้อยู่ในอัตราเดียวกัน โดยไตรมาสแรกธนาคารปล่อยสินเชื่อรถยนต์แล้ว 1.8 หมื่นล้านบาท ตามเป้าหมาย จึงมั่นใจว่าทั้งปีจะเป็นไปตามแผนที่วางไว้
อย่างไรก็ตาม การที่ธนาคารลดดอกเบี้ยเงินกู้ลง 0.25% ไม่มีผลกับดอกเบี้ยสินเชื่อเช่าซื้อมากนัก เพราะดอกเบี้ยสินเชื่อเช่าซื้อทรงตัวในระดับต่ำมานาน 2-3 ปีแล้ว โดยเฉพาะดอกเบี้ยรถยนต์ใหม่ที่ดอกเบี้ยต่ำ ปัจจุบันดอกเบี้ยรถยนต์ใหม่เฉลี่ย 2% มายคาร์มายแคชราว 2.8% รถยนต์มือสอง 3% แต่การแข่งขันในตลาดรถยนต์มือสองสูงขึ้นอาจจะทำให้ดอกเบี้ยลดลงได้